P6_TA(2005)0081

Καμπότζη

Ψήφισμα του Ευρωπαϊκού Κοινοβουλίου σχετικά με την Καμπότζη

Το Ευρωπαϊκό Κοινοβούλιο,

- έχοντας υπόψη τα παλαιότερα ψηφίσματά του σχετικά με την Καμπότζη, ιδίως δε εκείνα της 13ης Μαρτίου 2003 [1], της 12ης Φεβρουαρίου 2004 [2] και της 13ης Ιανουαρίου 2005 [3],

- έχοντας υπόψη τη συμφωνία συνεργασίας μεταξύ της Ευρωπαϊκής Κοινότητας και του Βασιλείου της Καμπότζης, η οποία ετέθη σε ισχύ την 1η Νοεμβρίου 1999,

- έχοντας υπόψη τη δήλωση της Προεδρίας, εξ ονόματος της Ευρωπαϊκής Ένωσης, όσον αφορά την αναστολή της βουλευτικής ασυλίας τριών μελών της αντιπολίτευσης,

- έχοντας υπόψη το Έγγραφο Στρατηγικής ΕΚ-Καμπότζη 2004-2006 και το Εθνικό Ενδεικτικό Πρόγραμμα 2005-2006,

- έχοντας υπόψη τη δήλωση του Ειδικού Απεσταλμένου του Γενικού Γραμματέα των Ηνωμένων Εθνών για τα Ανθρώπινα Δικαιώματα στην Καμπότζη, όσον αφορά τις πρόσφατες αντιδημοκρατικές εξελίξεις στη χώρα αυτή,

- έχοντας υπόψη το άρθρο 115, παράγραφος 5, του Κανονισμού του,

A. έχοντας υπόψη ότι, στις 3 Φεβρουαρίου 2005, η Εθνοσυνέλευση της Καμπότζης ήρε τη βουλευτική ασυλία τριών βουλευτών του κόμματος Sam Rainsy: Sam Rainsy, Cheam Channy και Chea Poch,

Β. εκφράζοντας την ανησυχία του διότι η απόφαση ελήφθη δια ανατάσεως των χειρών, κατά παράβαση των κανονισμών και διαδικασιών της ίδιας της Εθνοσυνέλευσης της Καμπότζης και πραγματοποιήθηκε κεκλεισμένων των θυρών, αφού ζητήθηκε από τους δημοσιογράφους και τους διπλωμάτες να αποχωρήσουν από την αίθουσα της συνεδρίασης, χωρίς δε να δημοσιευθούν στη συνέχεια τα πρακτικά της συνεδρίασης,

Γ. έχοντας υπόψη ότι οι τρεις βουλευτές αντιμετωπίζουν τώρα ποινική δίωξη για διάφορες κατηγορίες, από δυσφήμηση μέχρι σχηματισμό μυστικής στρατιωτικής δύναμης για την ανατροπή της κυβέρνησης,

Δ. έχοντας υπόψη ότι ο Cheam Channy συνελήφθη την ίδια μέρα, αφού εκδόθηκε ένταλμα από το γραφείο του στρατιωτικού εισαγγελέα και μεταφέρθηκε στις στρατιωτικές φυλακές της Πνομ Πενχ με την κατηγορία της σύστασης και οργάνωσης αντικυβερνητικής πολιτοφυλακής,

Ε. έχοντας υπόψη ότι ανώτερα στελέχη του Λαϊκού Κόμματος της Καμπότζης δήλωσαν δημοσίως ότι οι αρχές δεν έχουν βρει κανένα στοιχείο ως προς τη σύσταση ένοπλης δύναμης,

ΣΤ. έχοντας υπόψη ότι η έλλειψη ανεξαρτησίας και αμεροληψίας της δικαιοσύνης στην Καμπότζη είναι ευρέως γνωστή,

Ζ. έχοντας υπόψη ότι το εθνικό δίκαιο της Καμπότζης απαγορεύει την προσαγωγή πολιτών σε στρατοδικεία και ότι το διεθνές δίκαιο την επιτρέπει μόνο υπό εξαιρετικές περιστάσεις και αφού έχουν παρασχεθεί όλες οι εγγυήσεις για τίμια δίκη,

Η. έχοντας υπόψη ότι ο τέως βασιλεύς Νοροντόμ Σιχανούκ απηύθυνε έκκληση προς τον πρωθυπουργό ζητώντας να επαναφέρει την ασυλία του Sam Rainsy, έκκληση η οποία απερρίφθη με το αιτιολογικό ότι μόνο το δικαστήριο μπορεί να ζητήσει από την Εθνική Συνέλευση να αναστρέψει την απόφασή της,

Θ. έχοντας υπόψη ότι παρεμποδίσθηκε η συμμετοχή του Κόμματος Sam Rainsy σε οποιαδήποτε από τις Επιτροπές της Εθνικής Συνέλευσης, αφαιρώντας από τα εκλεγμένα μέλη του κόμματος, κατ' αυτόν τον τρόπο, τη δυνατότητα να υπηρετήσουν ως εκπρόσωποί του τον λαό που τα ψήφισε,

Ι. έχοντας υπόψη ότι τα τελευταία χρόνια, αγωνιστές για τα ανθρώπινα δικαιώματα, αντιπολιτευόμενοι δημοσιογράφοι, συνδικαλιστές και άλλοι υποστηρικτές της αντιπολίτευσης έπεσαν θύματα εκφοβισμού, συνελήφθησαν και θανατώθηκαν, έχοντας ως αποτέλεσμα την δημιουργία στη χώρα κλίματος πολιτικής βίας,

ΙΑ. εμμένοντας στο γεγονός ότι η βουλευτική ασυλία αποβλέπει στην προστασία των βουλευτών από ενδεχομένως αβάσιμες διώξεις ή κατηγορίες που υποκινούνται από πολιτικά κίνητρα,

1. πιστεύει ότι η άρση της βουλευτικής ασυλίας βουλευτών της αντιπολίτευσης δημιουργεί επικίνδυνο προηγούμενο, το οποίο υπονομεύει τη νομοθετική εξουσία ως ανεξάρτητο κρατικό θεσμό και ως επικέντρο της δημοκρατίας·

2. πιστεύει ότι αυτή η πράξη υπονομεύει τη δημοκρατική πρόοδο που έχει ήδη συντελεσθεί στην Καμπότζη·

3. καλεί την κυβέρνηση της Καμπότζης να απελευθερώσει αμέσως και χωρίς όρους τον Cheam Channy, ο οποίος, ως ιδιώτης, δεν πρέπει να υπόκειται στη στρατιωτική δικαιοσύνη·

4. εκτιμά ότι οι ποινικές διώξεις που απαγγέλθησαν εναντίον στελεχών των κομμάτων της αντιπολίτευσης από τους ηγέτες του κυβερνώντος συνασπισμού, συνιστούν μείζον πλήγμα κατά της δημοκρατίας στην Καμπότζη, εγείροντας αμφιβολίες ως προς τη δέσμευση της κυβέρνησης για τη δημιουργία γνήσιας, πλουραλιστικής δημοκρατίας·

5. καλεί τις αρχές της Καμπότζης να τηρήσουν τις διεθνείς υποχρεώσεις τους, ιδίως δε το διεθνές σύμφωνο για τα ατομικά και πολιτικά δικαιώματα, το οποίο κυρώθηκε το 1992·

6. απευθύνει έκκληση προς την κυβέρνηση της Καμπότζης να θέσει τέρμα στη δίωξη πολιτικών αντιπάλων και αγωνιστών για τα ανθρώπινα δικαιώματα στη χώρα τους·

7. καλεί την Εθνική Συνέλευση της Καμπότζης να επαναφέρει την ασυλία αμέσως και στους τρεις βουλευτές και να διασφαλίσει το δικαίωμα των βουλευτών της αντιπολίτευσης να συμμετέχουν στις κοινοβουλευτικές επιτροπές·

8. καλεί την Επιτροπή, το Συμβούλιο και τις κυβερνήσεις των κρατών μελών να θέσουν το θέμα αυτό στην κυβέρνηση της Καμπότζης και να εξετάσουν το ενδεχόμενο επιβολής κατάλληλων κυρώσεων στην περίπτωση που η Εθνική Συνέλευση και η κυβέρνηση της Καμπότζης δεν αναστρέψουν τις πρόσφατες ενέργειές τους·

9. καλεί την Επιτροπή, το Συμβούλιο και τις κυβερνήσεις των κρατών μελών ενόψει της Υπουργικής Συνέλευσης ΑSΕΑΝ-ΕΕ, η οποία θα πραγματοποιηθεί στις 10 και 11 Μαρτίου 2005 στην Τζακάρτα, να εκφράσουν τις ανησυχίες τους όσον αφορά την τρέχουσα πολιτική κατάσταση και τις απειλές εναντίον της δημοκρατίας που απορρέουν από τις προσπάθειες να σιωπήσει η αντιπολίτευση στην Καμπότζη·

10. προτείνει να πραγματοποιηθεί επίσκεψη στην Καμπότζη ad hoc αντιπροσωπείας της ΕΕ, όσο το δυνατόν γρηγορότερα, προκειμένου να αξιολογήσει την πολιτική κατάσταση της χώρας·

11. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, το Γενικό Γραμματέα των Ηνωμένων Εθνών, τον Ύπατο Αρμοστή για τα Ανθρώπινα Δικαιώματα, το κοινοβούλιο και την κυβέρνηση της Καμπότζης καθώς και τις κυβερνήσεις των κρατών μελών ΑSΕΑΝ.

[1] ΕΕ C 61 Ε της 10.3.2004, σ. 417.

[2] ΕΕ C 97 Ε της 22.4.2004, σ. 662.

[3] Κείμενα που εγκρίθηκαν την ημερομηνία αυτή, P6_TA(2005)0012.

--------------------------------------------------